Educascione sessuale

Custa pupìa ‘e pedde unzìle estida
cando s’illiat1 creschet e incolóridi
Prenetat in-d-un'adde fiorida
e semenat, ca s'umore nd'assabóridi.

Est generosa cando dat sa vida
poi intrat in letargu e si che mòridi:
s’acuguddat2 guvalda3 e penetida
e da chi si retirat imminòridi.

Da chi sa cria est fata a criadura
rupit sa maglia e s'abberit sa janna
e in sa ia chi s'est fata manna

nde torrat cun fadiga e pena dura
po suer de su sinu sa pastura
poi 'e noe meses de cundanna.

Su tres de Làmpadas 1976

1S’illiat: sta col capo scoperto.
2S’acuguddat: si rimette il cappello.
3Guvalda: come se si vergognasse.